Sprengte minibank og stakk av
Politiet fikk søndag morgen meldinger fra vitner som hadde hørt et kraftig smell. - Like før klokken fem ble minibanken i tilknytning til Coop-butikken sprengt. Det er en del skader på minibanken og inngangspartiet til butikken, sier operasjonsleder Solfrid Lægdheim i Sør-Trøndelag politidistrikt til VG Nett.Vitner har sett en mørk sedan personbil kjøre bort fra stedet umiddelbart etter smellet. Politiet vil foreløpig ikke kommentere om gjerningspersonen fikk med seg et pengebeløp. Butikkens inngangsparti fikk store skader, men det er uvisst hva som ble brukt i spregningen.Sjefen i Haltdalen Sparebank er forferdet over hendelsen. - Jeg tenkte at det går ikke an. Man tenker ikke at det er mulig når man bor på en så liten plass, sier Britt Solli til VG Nett. Hun har selv vært og sett på skadene etter at hun fikk telefon fra politiet søndag morgen. - Det ser ikke ut. Det er fullstendig ødelagt, så det har vært en skikkelig sprengning der, sier hun.Politiet foretar både taktiske og tekniske etterforskingsskritt. De jobber også med å kartlegge og innehente overvåkningsbilder. Ifølge adressa.no gjennomfører også to personer fra politiets bombegruppe i Oslo undersøkelser iført spesialutstyr. Banksjefen mener hendelsen kan ha sammenheng med uromeldinger de mottok lørdag. - De gikk ut på at noen hadde vært og tuklet med minibanken. Jeg tror det var forarbeidet til det som skjedde i dag, sier Solli.
Politiet ber om tips etter at en minibank i Haltdalen i Sør-Trøndelag ble sprengt søndag morgen.